Per Clausen (EL), 2007-03-20:
Jeg skal takke for ministerens besvarelse, der i hvert fald på et enkelt område indeholdt en åbning, nemlig hvad angår de særlige problemer, der er opstået for den kategori af fiskere, som bliver betegnet som mindre, aktive fiskere, altså MAF-gruppen.
Jeg synes da, det er positivt, at ministeren overvejer, hvordan man kan skabe plads for også disse fiskere i fremtiden.
Det er det positive, jeg vil sige.
Jeg synes også, det er positivt, at ministeren i hvert fald giver udtryk for en opfattelse af, at det er vigtigt at satse på mere bæredygtighed i fiskeriet.
Ministeren har også ret i, at de kvoter, vi i dag opererer med, er mindre, end de har været tidligere, og at vi må forvente, at det vil være udviklingen fremover, altså at vi på grund af tidligere tiders overfiskeri, på grund af en på mange måder tåbelig bureaukratisk fiskeripolitik fra EU's side, står i den situation, at vi må erkende, at fiskemulighederne er begrænsede.
Men når det er sagt, er spørgsmålet, om den udfordring så løftes mest hensigtsmæssigt ved den FKA-ordning, som er blevet gennemført i et forlig mellem Venstre, De Konservative og Dansk Folkeparti.
Man kan låne penge til at opkøbe af andre.
Og det har i hvert fald nogle efter vores opfattelse meget entydige og klart negative konsekvenser.
For det første rammer det – det mener jeg godt man allerede nu kan konstatere – meget tydeligt en række små fiskersamfund, det rammer meget tydeligt kystfiskere, og det rammer meget tydeligt fiskere, som har målrettet deres fiskeri til de indre farvande.
Der er en tilbøjelighed til, at der i forbindelse med det fiskeri, der nyder godt af muligheden for at kapitalisere værdien af fiskene i havet, muligheden for at låne penge, er tale om store kuttere, om kuttere, som sejler langt væk, og om kuttere, som på både den ene og den anden måde miljømæssigt er mindre bæredygtige end det kystfiskeri, som nu lider skade.
Det er her, vi i øvrigt i lighed med de øvrige partier i oppositionen siger: Hvis man er i den situation, at antallet af fiskere skal reduceres, så synes vi, at man i stedet for, som man har valgt at gøre det med FKA-ordningen, at overlade det sådan til markedskræfterne bør træffe nogle beslutninger om, at der er bestemte former for fiskeri, som man vil stille mere gunstigt.
Det handler om at styrke det kystfiskeri, der miljømæssigt er bæredygtigt, og som lander friskfanget fisk til et voksende dansk marked.
Som man jo ved fra både små øer og andre steder, er det af afgørende betydning, at disse miljøer bliver bevaret.
Jeg skal dermed med udgangspunkt i disse synspunkter på vegne af Socialdemokraterne, Det Radikale Venstre, SF og Enhedslisten fremsætte følgende: Forslag til vedtagelse
»Idet Folketinget konstaterer, at det miljømæssigt bæredygtige fiskeri er kommet i krise efter indførelsen af FKA, opfordrer Folketinget regeringen til – at tage de nødvendige initiativer for at styrke det kystfiskeri, der er miljømæssigt bæredygtigt, og som lander friske dagfangede fisk til et voksende dansk marked for friske fisk, – at støtte kystfiskeriet gennem en tildeling af større kvoteandele af de arter, som kystfiskeriet lever af, – at støtte fiskeriet i de indre danske farvande bl.a. i form af en større andel af kvoten på torsk, og – at der iværksættes en gennemgribende undersøgelse af, hvorvidt grundlaget for uddeling af FKA-rettigheder er foregået på en for kystfiskeriet og retssikkerheden tilfredsstillende måde.
I denne undersøgelse inddrages afgørelser i forbindelse med atypisk fiskeri.«
Forløbet var jo, at der, før jeg kom i Folketinget, var lavet en aftale mellem alle Folketingets partier om kystfiskeri.
Det var vores klare indtryk, da vi så blev indkaldt til nye forhandlinger om, hvordan man skulle gennemføre det og i øvrigt lave en ny regulering af fiskeriet, at der var en forståelse mellem Venstre, De Konservative og Dansk Folkeparti af, hvordan det skulle skrues sammen.
Den forståelse ville vi så ikke tilslutte os, for vi havde en anden opfattelse af, hvordan man skulle sikre kystfiskeriet.
Det er efter min mening sådan, forhandlingerne er forløbet, i hvert fald er det meget præcist den oplevelse, jeg har haft.